b'\n_START_ARTICLE_\nHijab\n_START_SECTION_\nDefinition\n_START_PARAGRAPH_\nOrdet hijab er baseret p\xc3\xa5 roden \xd8\xad\xd8\xac\xd8\xa8 ("tilsl\xc3\xb8re, tild\xc3\xa6kke, sk\xc3\xa6rme, beskytte"). I de arabiske skoler l\xc3\xa6rer b\xc3\xb8rnene, at det betyder noget i retning af; "privat" og "moralsk", hvilke begge er ord som araberne forbinder med \xc3\xa6re._NEWLINE_I mange arabiske og vestlige lande betegner hijab f\xc3\xb8rst og fremmest kvindens t\xc3\xb8rkl\xc3\xa6de, men i l\xc3\xa6rd islamisk tradition har ordet en bredere betydning: \xc3\xa6rbarhed, diskretion og moral. I Koranen bruges et andet ord for sl\xc3\xb8r eller hovedt\xc3\xb8rkl\xc3\xa6de, khim\xc4\x81r (\xd8\xae\xd9\x85\xd8\xa7\xd8\xb1).\n_START_SECTION_\nReligi\xc3\xb8s baggrund\n_START_PARAGRAPH_\nT\xc3\xb8rkl\xc3\xa6det d\xc3\xa6kker oftest h\xc3\xa5ret, men ikke ansigtet, og i islamisk sammenh\xc3\xa6ng kalder man det ogs\xc3\xa5 for hijab. Den islamiske begrundelse for anvendelsen af t\xc3\xb8rkl\xc3\xa6det er baseret p\xc3\xa5 muslimernes religi\xc3\xb8se tekst koranen._NEWLINE_Ordet findes 7 gange i koranen, 5 gange som Hijab og to gange som Hijaban. Ordene findes i disse afsnit af koranen: 7:46 \xe2\x80\x93 33:53 \xe2\x80\x93 38:32 \xe2\x80\x93 41:5 \xe2\x80\x93 42:51 \xe2\x80\x93 17:45 & 19:17. I ingen af disse afsnit var ordet brugt som den betydning, det har i dag, alts\xc3\xa5 en lov om hvilket t\xc3\xb8j kvinden skal have p\xc3\xa5. Det kan derfor h\xc3\xa6vdes, at ordet "Hijab" intet har at g\xc3\xb8re med lovgivning om kvindens t\xc3\xb8j._NEWLINE_Koranen indeholder dog blandt andet de f\xc3\xb8lgende to vers, hvis betydning mange muslimer tolker som et p\xc3\xa5bud om anvendelse af hijab:_NEWLINE_Sura Al-Ahzab 59 (kapitel 33, "klanerne", vers 59): Oh Profet! Sig til dine hustruer, deres d\xc3\xb8tre og de troende kvinder, at de skal d\xc3\xa6kke sig helt med deres ydre kl\xc3\xa6dning. Det er det bedste for dem, s\xc3\xa5 de kan kendes (som troende kvinder) og ikke generes (af de troende). Og Allah er den evige Tilgivende og den mest Barmhjertige._NEWLINE_Sura Al-Nur 31 (kapitel 24, "lyset", vers 31): Og sig til de troende kvinder, at de skal s\xc3\xa6nke deres blikke, optr\xc3\xa6de anst\xc3\xa6ndigt og ikke \xc3\xa5benbare deres sk\xc3\xb8nhed og smykker, undtagen hvad der er \xc3\xa5benbart af den, og at de skal tr\xc3\xa6kke deres hovedd\xc3\xa6kke sammen om deres bryster og ikke \xc3\xa5benbare deres sk\xc3\xb8nhed, undtagen over for deres \xc3\xa6gtem\xc3\xa6nd, deres f\xc3\xa6dre, deres \xc3\xa6gtem\xc3\xa6nds f\xc3\xa6dre, deres s\xc3\xb8nner, deres \xc3\xa6gtem\xc3\xa6nds s\xc3\xb8nner, deres br\xc3\xb8dre eller deres br\xc3\xb8dres s\xc3\xb8nner eller deres s\xc3\xb8stres s\xc3\xb8nner, eller deres kvinder, eller de slaver som de ejer, eller mandlige tjenere som har f\xc3\xa5et fjernet deres lyst, eller b\xc3\xb8rn, der endnu ikke ejer blusel; og de m\xc3\xa5 ikke trampe i gulvet og tiltr\xc3\xa6kke opm\xc3\xa6rksomhed til det de har tild\xc3\xa6kket. Oh I troende, vend jer Alle mod Allah at i m\xc3\xa5 opn\xc3\xa5 velsignelse._NEWLINE_Disse koranvers er grundlaget for, at de fleste muslimske kvinder er af den opfattelse, at de skal tild\xc3\xa6kke sig selv og deres h\xc3\xa5r med et t\xc3\xb8rkl\xc3\xa6de, selvom ordet t\xc3\xb8rkl\xc3\xa6de ikke er n\xc3\xa6vnt. Om disse to koranvers betyder, at alle kvinder if\xc3\xb8lge Islam skal tild\xc3\xa6kke sig eller ej kan dog diskuteres. Kravet om anst\xc3\xa6ndighed og om kvindernes egen sikkerhed ligger til grund for de to vers. Visse muslimske l\xc3\xa6rde finder derfor, at man i den vestlige verden if\xc3\xb8lge Koranen blot skal kl\xc3\xa6de sig anst\xc3\xa6ndigt. Der kan endda v\xc3\xa6re grund til ikke at b\xc3\xa6re t\xc3\xb8rkl\xc3\xa6de i vestlige lande, da det kan medf\xc3\xb8re, at kvinder netop generes. Andre religi\xc3\xb8se l\xc3\xa6rde mener ikke, at der noget at diskutere, og at brugen af hijab er en religi\xc3\xb8s n\xc3\xb8dvendighed. Visse konservative muslimske l\xc3\xa6rde mener desuden, at en tild\xc3\xa6kning af ansigtet ogs\xc3\xa5 er et religi\xc3\xb8st krav, men et flertal af muslimernes l\xc3\xa6rde er imidlertid af den mening, at det ikke er p\xc3\xa5kr\xc3\xa6vet at tild\xc3\xa6kke ansigtet.\n_START_SECTION_\nHvilken form for hijab\n_START_PARAGRAPH_\nOm der anvendes en abaya, jilbab, nederdel med blazer, niqab med tilh\xc3\xb8rende abaya, chadar eller noget helt sjette, er alle disse tilladt, s\xc3\xa5 l\xc3\xa6nge man ikke kan se kvindens former. Flere blandt den nuv\xc3\xa6rende generation har den opfattelse, at s\xc3\xa5 l\xc3\xa6nge man tager et t\xc3\xb8rkl\xc3\xa6de p\xc3\xa5 og tild\xc3\xa6kker h\xc3\xa5ret, opfylder man islams lovgivning vedr\xc3\xb8rende hijab. Hensigten med, at en kvinde skal g\xc3\xa5 med hijab, er, at hun skal skjule sin sk\xc3\xb8nhed, b\xc3\xa5de sine former og sit h\xc3\xa5r.\n_START_SECTION_\nDebatten om det islamiske t\xc3\xb8rkl\xc3\xa6de\n_START_PARAGRAPH_\nDebatten om det islamiske t\xc3\xb8rkl\xc3\xa6de er specielt intens i de vestlige demokratiske lande, hvor det er den almindelige og mest udbredte holdning, at der b\xc3\xb8r v\xc3\xa6re total ligestilling mellem m\xc3\xa6nd og kvinder. Kritikere af hijab har kritiseret brugen af t\xc3\xb8rkl\xc3\xa6det for at v\xc3\xa6re et symbol p\xc3\xa5 seksuel undertrykkelse af de muslimske kvinder._NEWLINE_I flere mellem\xc3\xb8stlige lande har anvendelsen af hijab imidlertid spillet en v\xc3\xa6sentlig rolle i frig\xc3\xb8relsen fra de vestlige magter. Et eksempel er i forbindelse med Algeriets uafh\xc3\xa6ngighedskrig, hvor mange muslimske kvinder valgte at udskifte deres traditionelle hvide hijab med en sort for at markere deres utilfredshed med den franske kolonimagt. Mange muslimer i vesten opfatter desuden t\xc3\xb8rkl\xc3\xa6det som et frig\xc3\xb8rende element, der ligestiller kvinden med manden i det offentlige rum og fritager hende fra u\xc3\xb8nsket seksuel opm\xc3\xa6rksomhed, mens andre muslimske kvinder i vesten betragter t\xc3\xb8rkl\xc3\xa6det som et symbol p\xc3\xa5 det undertrykkende religi\xc3\xb8se styre, de er flygtet fra. Efter perspektiv kan man alts\xc3\xa5 opfatte t\xc3\xb8rkl\xc3\xa6det som udtryk for undertrykkelse eller som et symbol p\xc3\xa5 en st\xc3\xa6rk, religi\xc3\xb8st engageret kvinde._NEWLINE_I Tyrkiet har man forbudt t\xc3\xb8rkl\xc3\xa6det i offentlige bygninger, fordi det af dem anses for v\xc3\xa6rende islamistisk og upassende i et sekul\xc3\xa6rt demokrati.\n_START_SECTION_\nMere om ordet Hijab og dens brug\n_START_PARAGRAPH_\nOrdet Hijab har v\xc3\xa6ret brugt igennem mange \xc3\xa5rtusinder. Det findes tilbage i Gr\xc3\xa6sk og Romersk kunst. I gr\xc3\xa6sk/romersk kultur blev Hijab\'en brugt som hovedbekl\xc3\xa6dning af b\xc3\xa5de m\xc3\xa6nd og kvinder. Denne tradition var blevet overtaget fra j\xc3\xb8derne._NEWLINE_Faktisk var det s\xc3\xa5dan, at p\xc3\xa5 et tidspunkt for mange \xc3\xa5r siden brugte alle religioner denne hovedbekl\xc3\xa6dning / Hijab, ikke p\xc3\xa5 grund af islam, men p\xc3\xa5 grund af traditionen. I nogle dele af verden er det faktisk kun m\xc3\xa6ndene, der bruger denne Hijab, hvor det i andre dele af verden kun er kvinderne.'